送趙任卿蕪湖丞
作者：韓元吉
朝代：宋

paragraphs: 青山照濡須，江駛不可渡。
當年黄鬚兒，跨馬識其處。
奸雄有遺跡，草木尚西顧。
孤城千家邑，政爾橫故戍。
翩翩佳公子，儒雅稱風度。
金門向蓬萊，曾未試闊步。
疇令一官卑，僅乃高尉簿。
得非多言窮，定坐能詩故。
相從十年間，了不見喜怒。
千金第深韞，至寶可輕付。
江山落君手，判斷得佳句。
誰歟招得仙，我欲起謝傅。
似聞王師出，鼙鼓近營駐。
老生固常談，愚者亦千慮。
一樽別時酒，且用慰遲暮。
去去無久留，功名有夷路。